આ પ્રસંગ હજી ભુલાયો નથી. ચોથી ચોપડીમાં ભણતી છોકરીને આવા પ્રકાંડ વિદ્વાન સમાન સ્તરે સ્વીકારીને આટલી સૂક્ષ્મતાથી જોડણીની ભૂલ સુધારીને શબ્દના મૂળ લગી પહોંચવાની જરૂર સમજાવે એ ઘટના વિરલ ન ગણાય ? રામભાઈનું એક વ્યક્તિ તરીકેનું આ મારું પહેલું સંભારણું. બાકી એક અત્યંત કડક અને શિસ્તપ્રિય આચાર્ય તરીકેની એમની ખ્યાતિ એવી કે એમનાં સફેદ કડકડતાં ઈસ્ત્રીબંધ કપડાંની સહેજ કોર દેખાય કે તરત ગમે તેવા તોફાની વિદ્યાર્થીઓનું ટોળું પણ મંત્ર માર્યો હોય એમ મૂર્તિવત થઈ જાય. એમણે કરેલી શિક્ષાઓની દંતકથાઓ પણ એમની ધાક ફેલાવવામાં કારણભૂત ખરી. ઊંચા, ટટ્ટાર, ગોરા, દેખાવડા અને કાયમ સફેદ લોંગ કોટ, વેસ્ટ કોટ, પાટલૂન અને પાઘડીમાં સજ્જ રામભાઈ જોતાંવેંત આદરની લાગણી પ્રેરતા. મિતભાષી પણ ધારદાર સત્યના આગ્રહી રામભાઈથી લગભગ બધાં સહેજ બીતાં. આવા રામભાઈએ મારી સાથે આટલી વાત કરી અને આવી સરસ રીતે વાત કરી એ મારા વિદ્યાર્થીજીવનની એક મોંઘામૂલી સ્મૃતિ. શબ્દો પ્રત્યે આદર કેળવવાની એમની શિખામણ મને જીવનભર કામ લાગી છે.